Et internationalt forskerhold med danske forskere i spidsen har netop afsluttet deres sommerekspedition i Dalarna i Sverige, hvor de har indfanget vilde bjørne og taget blodprøver fra dem.

Det gjorde de også for et halvt år siden, hvor skovbunden var dækket af et tykt lag sne, og det var iskoldt. De sneg sig ind på bjørnene i deres vinterhi, bedøvede dem nænsomt og løftede dem ud af hulen, så de kunne tage blodprøver fra dem.

Nu viser resultater fra nye videnskabelige forsøg, at det måske har været alle anstrengelserne værd. For forskerne har med den franske forsker og ph.d. Fabrice Bertile fra Université de Strasbourg i spidsen fundet ud af, at blod høstet fra sovende bjørne i vinterhi kan få menneskelige muskelceller til at svulme i størrelse.